Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 102/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»TUZSÉRI ALMA«

EU-nr.: PDO-HU-02483 –– 20.9.2018

BOB (X) BGB ( )

1. Betegnelse

»Tuzséri alma«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Tuzséri alma« må anvendes om æbler til konsum i frisk tilstand af sorterne Gala, Jonagold, Red Delicious, Golden Delicious, Mutsu, Idared, Jonathan og Granny Smith af arten Malus domestica.

Fysiske egenskaber:

Hver sort i det afgrænsede geografiske område er kendetegnet ved en kødfasthed, der er højere end gennemsnittet (minimum 6 kg/cm2), og kødet er derfor sprødt, har lang holdbarhed og et sukkerindhold, der er højere end gennemsnittet (minimum 10 Brix-grader).

Typisk er det kun de røde æblesorter (Gala, Jonagold, Red Delicious, Idared, Jonathan), der har en højere farvedækning (minimum 40 %) og en intenst farvet skræl.

De forskellige sorters fysiske og organoleptiske egenskaber på indlagringstidspunktet er sammenfattet i nedenstående tabel:

Sort: Frugtkødets fasthed (minimum, kg/cm2); Sukkerindhold (minimumsværdi af Brix-grader); Farvedækning (minimum %)

Gala: 7 11 40 Jonagold: 6 12 40 Red Delicious: 7 11 50 Golden Delicious: 6,5 12 Ikke relevant Mutsu: 7 11 Ikke relevant Idared: 6 11 40 Jonathan: 6,5 12 40 Granny Smith: 7 10 Ikke relevant

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område:

»Tuzséri alma« må kun dyrkes og høstes i det geografiske område, der er angivet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Nedenstående logo skal anbringes på alle produkter, der markedsføres, enten på æblerne enkeltvis eller på de lukkede og forseglede emballager.

Hvis æblerne mærkes enkeltvis, skal mindst 70 % af æblerne mærkes.

Logoet afbilder i en halvcirkel under betegnelsen »Tuzséri alma« et helt rødt æble til venstre med et grønt blad, der peger i retning af et andet æble, der er skåret midt over, og som har gulligt kød og grøn skræl med en kerne i hver halvdel af det hvide kernehus i midten.

4. Kort angivelse af det geografiske områdes afgrænsning

De administrative grænser for landsbyen Tuzsér i regionen Rétköz i provinsen Szabolcs-Szatmár-Bereg.

5. Tilknytning til det geografiske område

Kvaliteten af »Tuzséri alma« skyldes udelukkende de naturlige og menneskelige faktorer, der knytter sig til det afgrænsede geografiske område.

Naturlige faktorer:

Tuzsér ligger ved Tisza-floden i en højde af 100-113 meter over havets overflade. Det afgrænses af Zemplén-bjergene mod nord og De Ydre Østkarpater mod nordøst. Et andet vigtigt naturligt træk er, at området ligger inden i den U-form, Tisza-floden danner, der er kendt som »Tisza-albuen«.

Området har et moderat varmt og tørt klima med et stort antal solskinstimer i vækstsæsonen. De daglige temperaturudsving er store.

Før Tisza-floden blev reguleret, var produktionsområdet en del flodens oversvømmelsesområde. Det har derfor alluvial jord med et højt indhold af humus og fosfor.

På grund af produktionsområdets beliggenhed tæt på floden i Tisza-albuen har produktionsområdet en høj luftfugtighed som følge af den naturlige vandfordampning.

Produktets egenart:

På indlagringstidspunktet har »Tuzséri alma« et højt sukkerindhold (minimum 10 Brix-grader) og en højere kødfasthed (minimum 6 kg/cm2) end andre æbler. Som følge heraf lagrer sorten »Tuzséri alma« bedre end gennemsnittet, idet den bevarer sin smag og aroma. Farvedækningen er højere (minimum 40 %) for de røde sorter, og den røde farve er mere intens og lysere end i æbler, der dyrkes andre steder.

Sammenhængen mellem det geografiske område og produktets egenskaber (sammenhængen mellem det geografiske område og produktets særlige kvalitet):

De bjergkæder, der omgiver området, yder beskyttelse mod nord og øst under træernes blomstring og frugtens udvikling.

Stor tilførsel af fosforholdig gødning med lavt kvælstofindhold gør frugtkødet mere fast end gennemsnittet.

Produktionsområdet for »Tuzséri alma« er kendetegnet ved en langsommere modningshastighed, hvilket klart skyldes dets geografiske beliggenhed. Den alluviale jord kombineret med den høje fugtighed bremser sukkeroptagelsen. Modningen er derfor ikke en pludselig proces.

Det store antal solskinstimer, de store daglige temperaturudsving som følge af varme dage og kølige nætter og beskæringen af trækronerne resulterer i et højt sukkerindhold. På grund af den alluviale jord og den hermed forbundne rigelige vandforsyning er frugten saftig, og sukkerindholdet er derfor mindre udtalt, hvilket giver en harmonisk syrlig smag.

Den naturlige fordampning fra floden i Tisza-albuen gør produktionsområdet mere fugtigt. Der er også betydeligt mere morgendug på grund af flodens nærhed. Høj fugtighed, dugdråber, der danner sig på frugtens overflade om natten, store daglige temperaturudsving, mange solskinstimer i vækstsæsonen og beskæringen af trækronerne gør det muligt at opnå en høj farvedækning, da disse naturlige faktorer fremmer et højt indhold af anthocyanin i skrællen, hvilket forstærker æblernes intense røde farve.

En beskrivelse af de menneskelige faktorer, der er relevante for det givne geografiske miljø, og som bidrager til udviklingen af produktets særlige egenskaber:

Følgende menneskelige færdigheder bidrager til de karakteristika, der kendetegner »Tuzséri alma«:

Dyrkningen af »Tuzséri alma« finder sted i et menneskeligt og fagligt miljø, der går 300 år tilbage, og som med succes trækker på den voksende erfaring, der er gået i arv gennem generationer. Æbletræerne dyrkes i rækker med græsningsarealer imellem, hvilket forbedrer deres evne til at holde på vandet i modsætning til regelmæssigt dyrkede rækker andre steder. Beskæringsmetoden »Sándor Nagy«, der anvendes her, skaber en mere luftig og åben bladstruktur, som gør, at sollyset bedre kan nå ind til den frugt, der vokser i trækronen. Der anvendes gødningsstoffer med lavt kvælstofindhold. Gode dyrkningsmetoder gør det muligt for frugtavlerne at være aktive i produktionsprocessen fra første til sidste fase. Høsten, forhåndsudvælgelsen og sorteringen foretages med håndkraft, så det sikres, at der kun plukkes modne frugter, hvilket betyder, at menneskelig erfaring og ekspertise spiller en afgørende rolle i forbindelse med høsten. Frugtplukkernes og -sorterernes viden er også gået i arv gennem generationer. Haveklubben Sándor Nagy (Nagy Sándor Kertbarát Klub Egyesület) i landsbyen Tuzsér er et vigtigt fagligt organ, der samler knowhow og fremmer æbleproducenternes udvikling i området.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.